
Για τη μήνυση για συκοφαντική δυσφήμιση στην πρόεδρο του Συλλόγου Αριστοτέλης για ομόφωνη απόφαση συλλόγου.

Το Δ. Σ. της ΕΛΜΕ Νότιας Αθήνας στηρίζει πλήρως το Δ.Σ. του Σ.Ε.Π.Ε. Αριστοτέλης και την Πρόεδρό του απέναντι στην σε βάρος της  μήνυση για συκοφαντική δυσφήμιση. 

Ακολουθεί η ανακοίνωση του Σ.Ε.Π.Ε. Αριστοτέλης

Η  πρώην αναπληρώτρια διευθύντρια του 144ου ΔΣ Αθήνας,  προχώρησε σε μήνυση στην πρόεδρο του συλλόγου Ρέππα Ντίνα,  για την ομόφωνη καταγγελία  που έχει εκδώσει το ΔΣ του Αριστοτέλη (μετά από την καταγγελία των εκπαιδευτικών του 144ου ΔΣ)  και που αφορούσε την παραβίαση της απόφασης του συλλόγου διδασκόντων στην αξιολόγηση της σχολικής μονάδας. Η αναπληρώτρια διευθύντρια άλλαξε στην πλατφόρμα του ΙΕΠ τις συντονίστριες που ο σύλλογος διδασκόντων είχε ορίσει, παραποιώντας το πρακτικό του. Αξίζει να σημειωθεί ότι στις 27 Μαΐου εκδόθηκε και η απόφαση της διενεργηθείσας προανακριτικής εξέτασης της υπηρεσίας ότι οι επισημειώσεις και ο τρόπος που αναγράφονται πάνω στο συγκεκριμένο πρακτικό είναι παράτυπες.

Η συνδικαλιστική δράση και η δημόσια έκφραση των σωματείων για ζητήματα που αφορούν την εκπαίδευση και τα εργασιακά δικαιώματα δεν μπορούν και δεν πρέπει να ποινικοποιούνται.

Η συγκεκριμένη αγωγή δεν αφορά απλώς τον Σύλλογο Εκπ/κών Π. Ε. Αριστοτέλης και την πρόεδρό του. 

Το πραγματικό διακύβευμα είναι η ίδια η συνδικαλιστική ελευθερία και το δικαίωμα των εκπαιδευτικών να υπερασπίζονται, συλλογικά, τα εργασιακά τους δικαιώματα, να αναδεικνύουν – καταγγέλλουν προβλήματα και να παρεμβαίνουν δημόσια για ζητήματα που αφορούν τη λειτουργία του δημόσιου σχολείου.

Η εξέλιξη αυτή έρχεται σε μια περίοδο κατά την οποία πληθαίνουν οι διώξεις σε βάρος εκπαιδευτικών: πειθαρχικές διαδικασίες, καθαιρέσεις στελεχών, δικαστικές διώξεις και κάθε μορφής πιέσεις. Όλα αυτά συνθέτουν ένα κλίμα αυξανόμενου αυταρχισμού από την κυβέρνηση και, δυστυχώς και από κάποιους εκπαιδευτικούς που κατέχουν αυτή τη στιγμή θέσεις στελεχών εκπαίδευσης με στόχο να  περιοριστεί η συλλογική δράση των εργαζομένων.

 Το συνδικαλιστικό κίνημα των  εκπαιδευτικών δεν τρομοκρατείται ούτε φιμώνεται και θα συνεχίσει να υπερασπίζεται αταλάντευτα και με συνέπεια τα εργασιακά δικαιώματα των εκπαιδευτικών και τα μορφωτικά δικαιώματα των μαθητών, αναδεικνύοντας τα προβλήματα της δημόσιας εκπαίδευσης και παρεμβαίνοντας συλλογικά για ένα σχολείο που θα υπηρετεί τις ανάγκες της κοινωνίας και της νέας γενιάς, στη βάση της υπεράσπισης και εφαρμογής των αποφάσεων του κλάδου.

Καμία και κανένας μόνος/η!

Δηλώνουμε ξεκάθαρα ότι δε θα υποχωρήσουμε και δε θα σιωπήσουμε.

Ο αποφασιστικός, ανυποχώρητος, μαζικός, συλλογικός αγώνας είναι η ασπίδα προστασίας των σωματείων, των μαζικών συλλογικών διαδικασιών τους, των συνδικαλιστικών ελευθεριών και των δημοκρατικών δικαιωμάτων στον χώρο της εκπαίδευσης και σε κάθε χώρο δουλειάς. 

Η συνδικαλιστική δράση, οι ανακοινώσεις των σωματείων και η δημόσια έκφραση τους δεν ποινικοποιούνται.

